রাহানেই ভরসা! কে এল রাহুলকে কেন দলে নিতে পারল না KKR?

ওয়েব ডেস্ক: গৌতম গম্ভীর ও শ্রেয়স আইয়ার – এই দুই অধিনায়কের হাতে ধরে আইপিএল চ্যাম্পিয়ন হয়েছে কেকেআর (KKR)। কিন্তু গতবার শ্রেয়সকে ছেড়ে দেওয়ায় অভিজ্ঞ অজিঙ্ক রাহানের (Ajinkya Rahane) হাতে তুলে দেওয়া হয় নাইট দলের নেতৃত্ব। কিন্তু অধিনায়ক হিসেবে দলকে আশানুরূপ সাফল্য এনে দিতে পারেননি তিনি। তাই জল্পনা চলছিল যে, ২০২৬-এর আইপিএল-এর (IPL 2026) আগে রোহিত শর্মা বা কে এল রাহুলকে (KL Rahul) দলে নিয়ে কেকেআর-এর অধিনায়ক করা হবে। কিন্তু আগেই জানা গিয়েছে যে, রোহিতকে আপাতত ছাড়ছে না মুম্বই ইন্ডিয়ান্স। আর এবার রাহুলকে পাওয়ার আশাতেও জল ঢেলে দিল দিল্লি।

সূত্রের খবর, ট্রেডিংয়ের মাধ্যমে কেএল রাহুলকে দলে নিতে আগ্রহ দেখিয়েছিল নাইট ফ্র্যাঞ্চাইজি। কিন্তু শেষ মুহূর্তে দিল্লি ক্যাপিটালস-এর এক মালিক ট্রেডে ভেটো প্রয়োগ করে দেন। এর ফলে রাহুলকে টানার পরিকল্পনা ভেস্তে যায়। এর পরই শোনা যাচ্ছে যে, আসন্ন আইপিএল ২০২৬-এও রাহানের হাতেই নেতৃত্বের ভার রাখতে চাইছে কিং খানের ফ্র্যাঞ্চাইজি। দলের অন্দরে স্থিতিশীলতা বজায় রাখতেই রাহানকে রেখে দেওয়ার সিদ্ধান্ত নিয়েছে কেকেআর, এটাই মনে করছে ক্রিকেট মহল।

আরও পড়ুন: IPL নিলামের আগেই বড় ট্রেড ডিল সম্পন্ন করল ফ্রানচাইজিগুলি!

শোনা যাচ্ছে, এবার রিটেনশন তালিকা লম্বা না করে রিলিজ লিস্ট বড় করতে চাইছে নাইট টিম ম্যানেজমেন্ট। যেমনটা শোনা যাচ্ছে, ৭ খেলোয়াড়কে এবার ছেড়ে দেবে নাইট ফ্র্যাঞ্চাইজি। সেই তালিকায় নাম উঠতে চলেছে গতবার ২৩.৭৫ কোটি টাকা দিয়ে কেনা ভেঙ্কটেশ আইয়ারেরও। এছাড়াও মিনি-নিলামের আগে মঈন আলি, লুভনিথ সিসোদিয়া, রহমানুল্লাহ গুরবাজ, চেতন সাকারিয়া, কুইন্টন ডি কক ও অনরিখ নর্কিয়াকে রিলিজ করতে পারে কেকেআর।

তাহলে কে কে নাইটদের রিটেনশন লিস্টে জায়গা পাবেন? এক্ষেরে অধিনায়ক অজিঙ্ক রাহানের নাম থাকতে চলেছে এই তালিকায়। এছাড়াও আন্দ্রে রাসেল, সুনীল নারিন, রিঙ্কু সিং, রমনদীপ সিং, হর্ষিত রানা এবং বৈভব আরোরাকে রেখে দিতে পারে কিং খানের ফ্র্যাঞ্চাইজি।